

**CYFARFOD PWYLLGOR GWEITHREDOL Y GANGEN**

**Dyddiad y cyfarfod:** Dydd Mercher 13 Gorffennaf 2016

**COFNODION**

**Yn bresennol:**

Rhun ap Iorwerth AC, Cadeirydd

Mohammad Asghar AC

David Rowlands AC

Al Davies, Ysgrifennydd Dros Dro’r Gangen

**AGENDA**

Cyflwyniad.   
Croesawodd y Cadeirydd yr Aelodau a oedd yn bresennol i gyfarfod cyntaf Cangen Pwyllgor Gweithredol CPA Cymru y Pumed Cynulliad, gan nodi ac eithrio Mohammad Asghar, bod yr holl Aelodau eraill yn newydd i’r pwyllgor. Dywedodd y Cadeirydd ei fod ef yn rhoi pwyslais mawr ar safle Cymru yn y Gymanwlad a’i fod yn gweld llawer o gyfleoedd a photensial i feithrin cysylltiadau newydd a datblygu’r berthynas sydd eisoes yn bodoli drwy ein haelodaeth o Gymdeithas Seneddol y Gymanwlad.

Cyfeiriwyd at y wybodaeth gefndir fer ar y CPA a ddosbarthwyd i’r Aelodau, a fyddai’n ddefnyddiol gobeithio.

1. **YMDDIHEURIADAU AM ABSENOLDEB**

Nodwyd, yn ddiweddarach, nad oedd hysbysiad ynglŷn â’r cyfarfod wedi cyrraedd Rhianon Passmore mewn pryd, yn anffodus.

1. **COFNODION Y CYFARFOD DIWETHAF** – Papur CPA 01-16M

Cymeradwywyd cofnodion cyfarfod diwethaf y Gangen, a gynhaliwyd ym mis Mawrth, fel cofnod cywir gan gyn-gadeirydd cangen.

Nododd y Cadeirydd ei bod yn fwriad ganddo ddechrau o’r newydd, ac roedd yn edrych ymlaen at waith y Gangen yn y Pumed Cynulliad, ond nododd wrth yr Aelodau fod cofnodion y gangen ac adroddiadau blaenorol ar gael fel cofnod ar wefan y Gangen.

1. **ADOLYGIAD O WEITHGAREDDAU DIWEDDAR**

**Adborth ar gyfarfodydd, ymweliadau, digwyddiadau a chynadleddau   
 diweddar a chamau dilynol**

* *Derbyniad Diwrnod y Gymanwlad  
   Oriel y Senedd  
   Dydd Mawrth 15 Mawrth 2016*

Cynhaliodd y Gangen dderbyniad amser cinio ar Ddiwrnod y Gymanwlad yn y Senedd a oedd yn cynnwys anerchiadau gan y cyn-lywydd a chyn-gadeirydd y Gangen yn ogystal â Jenny Scott, Cyfarwyddwr y Cyngor Prydeinig yng Nghymru. Clowyd y derbyniad gan Signobile Moyo, y ferch ifanc o   
Brifysgol Caerdydd a ddewiswyd i gynrychioli ein Cangen yn Rhaglen swyddogol Diwrnod y Gymanwlad yn San Steffan y diwrnod blaenorol.

Nododd y Cadeirydd, er bod derbyniad y Senedd wedi bod yn dda-  
roedd y nifer a oedd yn bresennol yn siomedig iawn. Cytunodd yr Aelodau y byddai’n briodol i’r Gangen barhau i gynnal y digwyddiad blynyddol hwn ond y byddai angen edrych ymhellach ar y mater o bresenoldeb mewn cyfarfod yn y dyfodol.

* *Digwyddiad gyda’r Farwnes Scotland  
   - Ysgrifennydd Cyffredinol y Gymanwlad  
  Y Deml Heddwch, Caerdydd   
  Dydd Mawrth 22 Mawrth*

Nodwyd y digwyddiad hwn, gyda Barwnes Scotland, Ysgrifennydd Cyffredinol y Gymanwlad, a etholwyd yn ddiweddar. Roedd Joyce Watson AC, cyn-gadeirydd y Gangen wedi ein cynrychioli.

* *Cynhadledd BIMR Rhif 46*

*St Helia, Ynys Jersey,  
15-18 Mai 2016*

Roedd Joyce Watson AC a Simon Thomas AC, cyn aelodau’r Gangen Weithredol, yn bresennol yn y gynhadledd flynyddol ranbarthol hon, a gynhaliwyd gan Gangen CPA Jersey. Thema’r gynhadledd oedd "*seneddau ac ymgysylltiad y cyhoedd*" ac roedd yn cynnwys cyflwyniadau a thrafodaethau ar "e-Lywodraeth" a "ymgysylltu â phobl ifanc". Nododd y Cadeirydd bod y rhain yn themâu pwysig ac yn themâu y gallai’r Gangen eu dilyn ymhellach yn y dyfodol.

Yn anffodus, oherwydd datblygiadau ym Mae Caerdydd yn dilyn Etholiad y Cynulliad, bu’n ofynnol i’r ddirprwyaeth ddychwelyd i Gaerdydd hanner ffordd drwy’r gynhadledd.

5**. BLAENGYNLLUNIO**

**Cyfarfodydd, ymweliadau, digwyddiadau a chynadleddau arfaethedig**

*2016*

* Cynhadledd Seneddol y Gymanwlad, Rhif 62

- Dhaka, Bangladesh  
1-10 Medi 2016

Yn dilyn gwahoddiad i Aelodau’r Cynulliad wneud cais am fynd i’r gynhadledd CPC flynyddol, daeth un cais i law, gan Mohammad Asghar AC.

Dywedodd y Cadeirydd, fodd bynnag, bod rhywfaint o ansicrwydd ynghylch a fyddai’r gynhadledd yn cael ei chynnal, yng ngoleuni’r pryderon a godwyd gan gyfeillion yn y CPA arfaethedig, o ran diogelwch y cynrychiolwyr yn ystod cyfnod y gynhadledd, yn sgîl yr ymosodiadau diweddar gan derfysgwyr yn Dhaka.

Nodwyd na fyddai Joyce Watson AC, a oedd i fod yn bresennol, yn mynd i’r gynhadledd pe bai’n cael ei chynnal ym Mangladesh. Cytunwyd y byddai’r Gangen yn aros am benderfyniad pendant ynghylch a fyddai’r Gynhadledd yn mynd ymlaen cyn galw ei dirprwyaeth derfynol; a byddai’n cysylltu drwy e-bost dros doriad yr haf, yn ôl y gofyn.

* *Uwchgynhadledd Gyntaf Arweinwyr Menywod y Gymanwlad  
  Llundain, DU  
  14 Gorffennaf*Byddai Joyce Watson AC, yn ddiweddarach y diwrnod hwnnw, yn bresennol yn Uwchgynhadledd gyntaf Arweinwyr Menywod y Gymanwlad yn Llundain. Nododd y Gangen y byddai o ddiddordeb i gael adborth gan Joyce ar ôl yr uwchgynhadledd.

Gofynnodd y Cadeirydd am gofnodi llongyfarchiadau’r Gangen i Joyce Watson AC, a etholwyd fis diwethaf yn Gadeirydd cangen Ynysoedd Prydain a Rhanbarth Môr y Canoldir o Seneddwragedd y Gymanwlad am gyfnod o dair blynedd.

* *Cynhadledd Seneddwyr Menywod y Gymanwlad  
  Kampala, Uganda  
  8-12 Awst*

Dywedodd y Cadeirydd y byddai Rebecca Kadaga, Llefarydd Senedd Uganda a Chadeirydd Seneddwyr Benywaidd Rhyngwladol y Gymanwlad, yn cynnal Cynhadledd Eiriolaeth Rhywedd yn Kampala y mis nesaf. Gwahoddwyd Joyce Watson AC, ein Cadeirydd Seneddwragedd y Gymanwlad rhanbarthol, i fod yn bresennol ac i siarad yn y gynhadledd. Hefyd rhoddwyd gwahoddiadau i hyd at dair o seneddwyr eraill sy’n fenywod o fewn y rhanbarth.

Nododd y Cadeirydd ddymuniadau gorau’r Gangen i Joyce yn y gynhadledd a nododd fod cefnogaeth i Aelodau eraill sy’n fenywod o Gangen Cymru o’r CPA gael y cyfle i lenwi unrhyw leoedd ychwanegol sydd ar gael.

* *Senedd Ieuenctid y Gymanwlad, Rhif 8*

*Columbia Brydeinig, Canada  
6 – 8 Tachwedd*

Cadarnhaodd y Cadeirydd fod ein cangen wedi mynegi diddordeb mewn cael ein cynrychioli yn Senedd Ieuenctid y Gymanwlad yn Columbia Brydeinig, yn dilyn y llwyddiant a’r adborth cadarnhaol iawn gan y bobl ifanc a fu’n ein cynrychioli yn y seneddau ieuenctid yn Awstralia a Llundain yn y gorffennol.

Nodwyd hefyd y posibilrwydd i Aelodau cymwys o’n Cangen gymryd rhan fel mentoriaid i’r plant a’r bobl ifanc. Cytunodd yr Aelodau na fyddai’r Gangen yn cymryd unrhyw gamau i hysbysebu a dewis cyfranogwyr addas i’r gynhadledd nes y ceir cadarnhad am y lleoedd sy’n sicr o fod ar gael, a hynny, gobeithio, yn ddiweddarach ym mis Gorffennaf.

*2017 – digwyddiadau sydd i ddod yn y tymor hwy, er gwybodaeth yn unig ar hyn o bryd*

* *4edd Cynhadledd Seneddwragedd y Gymanwlad BIMR  
  Belfast, Gogledd Iwerddon  
  Chwefror (y dyddiad i’w gadarnhau)*
* *47ain Cynhadledd Ranbarthol Cymdeithas Seneddol y Gymanwlad (BIM)  
  Gibraltar  
  Mai / Mehefin (y dyddiad i’w gadarnhau)*

Nodwyd y cynadleddau hyn yn y dyfodol, a dywedodd y Cadeirydd y byddai’r gynhadledd ranbarthol nesaf yn Gibraltar o ddiddordeb arbennig yng nghyd-destun Refferendwm diweddar yr UE.

* 1. DYDDIADAU CYFARFODYDD YN Y DYFODOL:

Byddai cyfarfod nesaf y Gangen yn cael ei drefnu ar gyfer diwedd mis Medi/ dechrau mis Hydref. Cytunwyd bod amser cinio dydd Mercher yn amser cyfleus yn gyffredinol ar gyfer cynnal y cyfarfodydd.

* 1. Eitemau newydd / Unrhyw fusnes arall  
       
     Cynnal Cynhadledd Seneddwragedd y Gymanwlad BIMR 2018  
     Trafododd y Cadeirydd â’r Aelodau y byddai’n briodol i Joyce Watson AC, fel Cadeirydd Seneddwragedd y Gymanwlad BIMR, gynnal cynhadledd yng Nghymru yn ystod ei chyfnod fel Cadeirydd. Gan fod Cangen Gogledd Iwerddon eisoes wedi cytuno i gynnal cynhadledd yn 2017, cymeradwyodd y Gangen i Joyce allu ymrwymo i gynnal Cynhadledd Seneddwragedd y Gymanwlad BIMR 2018 yn y Cynulliad. Dylid cyfleu hyn i Joyce ar unwaith, fel y gall gyhoeddi’r neges hon yn yr Uwchgynhadledd Menywod sy’n Arweinwyr yr oedd hi’n mynd iddi yn ddiweddarach y diwrnod hwnnw.

Dewis cynrychiolwyr o’r Gangen ar gyfer Cynadleddau’r CPA

Cafwyd trafodaeth fer am y broses o ddethol Aelodau’r Cynulliad i fod yn bresennol yng nghynadleddau’r CPA, ac ynghylch a ddylai Aelodau Gweithredol y gangen gael y flaenoriaeth o ran y cyfleoedd hyn. Dywedodd y Cadeirydd, er, ar adegau, y byddai’n briodol i dargedu cynulleidfaoedd penodol, ei fwriad yw gwneud gwaith a chyfleoedd Cangen Cymru o’r CPA mor agored a chynhwysol â phosibl.

**D**IWEDD

Gorffennaf 2016